10. การควบคุมภายในของบริษัทฯ

บริษัทฯ
ได้แต่งตั้งคณะกรรมการตรวจสอบที่มีคุณสมบัติตรงตามกฎหมายว่าด้วยหลักทรัพย์และตลาดหลักทรัพย์
พร้อมทั้งมอบหมายให้ผู้จัดการแผนกตรวจสอบระบบงานภายในเป็นเลขานุการคณะกรรมการตรวจสอบ
คณะกรรมการตรวจสอบมีหน้าที่สอบทานให้บริษัทฯ
มีระบบการควบคุมภายในและการตรวจสอบภายในที่เพียงพอและเหมาะสมกับการดำเนินธุรกิจ
การบริหารความเสี่ยงขององค์กร และการกำกับดูแลกิจการของบริษัทฯ
คณะกรรมการตรวจสอบมีความเป็นอิสระในการตรวจสอบและประเมินประสิทธิภาพของระบบควบคุมภายใน
รวมทั้งการติดตามผลการบริหารความเสี่ยงของบริษัทฯ
และการกำกับดูแลกิจการที่ดีให้เกิดขึ้นในองค์กร

แผนกตรวจสอบระบบงานภายในรับผิดชอบในการตรวจสอบและประเมินความเพียงพอและประสิทธิผลของระบบควบคุมภายในของทุกกระบวนการหลักทางธุรกิจของบริษัทฯ
และบริษัทย่อย สอบทานความถูกต้องและครบถ้วนของข้อมูลต่างๆ ที่เกี่ยวข้องกับรายการทางการเงิน
ประเมินระดับคุณภาพของการควบคุมการปฏิบัติงานภายในหน่วยงานงานต่างๆ
ให้คำแนะนำในการปรับปรุงระบบงานแก่ผู้บริหารหน่วยงานให้สามารถปฏิบัติงานได้อย่างมีประสิทธิผล
สนับสนุนให้ผู้ปฏิบัติงานทุกระดับดำเนินการประเมินตนเอง (Control Self Assessment)
เพื่อให้มีการควบคุมภายในที่มีประสิทธิภาพยิ่งขึ้น
โดยใช้เกณฑ์พิจารณาองค์ประกอบการควบคุมภายในตามมาตรฐานสากล (The Committee of
Sponsoring Organizations of the Tread way Commission, COSO) ซึ่งมีองค์ประกอบ
5 ประการ ดังนี้

1.  สภาพแวดล้อมของการควบคุม (Control Environment)

บริษัทฯ ได้กำหนดวิสัยทัศน์ และ พันธกิจที่ชัดเจน เพื่อใช้เป็นกรอบและทิศทางในการดำเนินงาน
มีการจัดโครงสร้างองค์กรและกำหนดหน้าที่การทำงานอย่างชัดเจน รวมทั้งมีการจัดทำ Job
Description ครอบคลุมทุกตำแหน่งงาน
มีการมอบหมายอำนาจหน้าที่และความรับผิดชอบแก่บุคลากรอย่างชัดเจนและเหมาะสม
และจัดทำคู่มือการปฏิบัติงานเป็นลายลักษณ์อักษรเพื่อใช้เป็นแนวทางในการปฏิบัติงาน นอกจากนี้
บริษัทฯ ส่งเสริมให้จัดฝึกอบรมพนักงานเพื่อพัฒนาความรู้ความสามารถทั้งด้านเทคนิค
และด้านการบริหารการจัดการงาน เพื่อให้การทำงานเกิดประสิทธิภาพ

2.  การประเมินความเสี่ยง (Risk Assessment)

บริษัทฯ ได้กำหนดนโยบายและปรับปรุงการจัดระบบบริหารความเสี่ยงที่มีประสิทธิภาพอย่างต่อเนื่อง
สอดคล้องกับวิสัยทัศน์ของบริษัทฯ
โดยมีคณะกรรมการบริหารความเสี่ยงทำหน้าที่กำกับดูแลกระบวนการบริหารความเสี่ยงโดยรวมของบริษัทฯ
ให้ดำเนินไปอย่างมีประสิทธิผล จัดให้มีระบบการประเมินความเสี่ยงและการควบคุมความเสี่ยง
ทางธุรกิจอย่างมีประสิทธิภาพ ให้การสนับสนุนผู้บริหารในการบริหารความเสี่ยงอย่างเพียงพอ
เหมาะสมกับสภาพการดำเนินธุรกิจ และสามารถจัดการความเสี่ยงให้อยู่ในระดับที่ยอมรับได้
รวมถึงการสนับสนุนให้พนักงานทุกคนนำกระบวนการบริหารจัดการความเสี่ยงไปปฏิบัติอย่างต่อเนื่องเป็นประจำ
โดยมีหน่วยงานบริหารความเสี่ยงประสานงานกับผู้ประสานงานความเสี่ยงประจำหน่วยงาน (Risk
Co-Ordinator)
ทำหน้าที่ในการติดตามความคืบหน้าในการบริหารจัดการความเสี่ยงให้อยู่ในระดับที่ยอมรับได้และรายงานผลต่อคณะกรรมการบริหารความเสี่ยงเป็นประจำทุกเดือน
ทั้งนี้
คณะกรรมการบริหารความเสี่ยงจะนำเสนอผลการบริหารจัดการความเสี่ยงให้กับคณะกรรมการตรวจสอบ
และกรรมการอำนวยการอย่างสม่ำเสมอ

เมื่อเดือนตุลาคม 2548 ถึง กรกฎาคม 2549 บริษัทฯ
ได้ว่าจ้างบริษัทที่ปรึกษาที่มีชื่อเสียงเป็นที่ยอมรับในธุรกิจปิโตรเลียมมาพัฒนาระบบฐานข้อมูลบริหารความเสี่ยง
(Risk Management Information System: RMIS) ซึ่งปัจจุบัน บริษัทฯ
สามารถนำข้อมูลที่ได้จากการประเมินความเสี่ยงเข้าระบบฐานข้อมูลและสามารถวางแผนในการบริหารความเสี่ยงทั้งระดับองค์กรและระดับกระบวนการได้ครบถ้วนแล้ว
อีกทั้งจะขยายการประเมินความเสี่ยงในระดับหน่วยงานเพิ่มเติมเป็นลำดับต่อไป

3.  กิจกรรมการควบคุม (Control Activities)

บริษัทฯ ได้กำหนดนโยบายสำคัญ รวม 13 นโยบาย
ตามรายละเอียดในคู่มือหลักการกำกับดูแลกิจการ เพื่อใช้เป็นแนวทางในดำเนินงานของบริษัทฯ
ให้เป็นไปอย่างมีระบบและมีประสิทธิภาพสามารถบรรลุวัตถุประสงค์และเป้าหมายที่ตั้งไว้ ดังนี้

(1) นโยบายด้านคุณภาพ ความปลอดภัย อาชีวอนามัย และสิ่งแวดล้อม

(2) นโยบายด้านการผลิตและการบริหารไฮโดรคาร์บอน

(3) นโยบายด้านวิศวกรรมและซ่อมบำรุงทรัพย์สิน

(4) นโยบายรายการที่เกี่ยวข้องกัน

(5) นโยบายด้านการจัดซื้อจัดจ้าง

(6) นโยบายด้านเทคโนโลยีสารสนเทศ

(7) นโยบายด้านการบัญชี

(8) นโยบายด้านการควบคุมภายใน

(9) นโยบายเรื่องผลประโยชน์ที่ขัดกัน

(10) นโยบายเรื่องการให้หรือรับของขวัญ ทรัพย์สิน หรือประโยชน์อื่นใด

(11) นโยบายด้านการรักษาความลับ

(12) นโยบายด้านการซื้อหรือขายหลักทรัพย์

(13) นโยบายด้านการบริหารทรัพยากรบุคคล

นอกจากนโยบายดังกล่าวข้างต้น บริษัทฯ ได้จัดทำระเบียบกำหนดอำนาจอนุมัติรายการธุรกิจ
(Corporate Authorization Procedures) เพื่อให้กรรมการอำนวยการ
มอบอำนาจช่วงให้แก่ฝ่ายจัดการ และพนักงานของบริษัทฯ ในระดับต่าง ๆ
ในการอนุมัติรายการธุรกิจ ทั้งนี้ เพื่อให้เกิดความคล่องตัวในการดำเนินธุรกิจของแต่ละหน่วยงาน
และเพื่อให้มีระบบการควบคุมภายในที่เหมาะสม

4.  สารสนเทศและการสื่อสาร (Information & Communication)

บริษัทฯ ได้จัดให้มีระบบข้อมูลและช่องทางการสื่อสารทั้งภายในและภายนอกองค์กร
เพื่อให้ทุกฝ่ายที่เกี่ยวข้องได้รับข้อมูลครบถ้วน ถูกต้อง ทันเวลา และเพียงพอต่อการตัดสินใจ
โดยพนักงานทุกคนจะได้รับข้อมูลข่าวสารผ่านระบบ Intranet
และบุคคลภายนอกองค์กรสามารถรับข้อมูลผ่านทางเว็บไซด์ www.thaioil.co.th

5.  การติดตามและประเมินผล (Monitoring & Evaluation)

แผนกตรวจสอบระบบงานภายในจะรายงานผลการตรวจสอบ การติดตามการบริหารความเสี่ยง
และการกำกับดูแลกิจการที่ดีต่อคณะกรรมการตรวจสอบ ทุกๆ 3 เดือน
เพื่อพิจารณาว่าการดำเนินการสอบทานรายงานทางการเงินมีการเปิดเผยข้อมูลอย่างเพียงพอ
ครบถ้วน ถูกต้อง การประเมินประสิทธิภาพของการควบคุมภายใน
การบริหารความเสี่ยงและการกำกับดูแลกิจการ ได้ดำเนินการอย่างเหมาะสม
มีการปฏิบัติตามกฎหมายว่าด้วยหลักทรัพย์และตลาดหลักทรัพย์
เปิดเผยรายการที่เกี่ยวโยงหรือรายการที่มีความขัดแย้งทางผลประโยชน์อย่างโปร่งใส
และสามารถตรวจสอบได้ ผลจากการตรวจสอบและการติดตามอย่างใกล้ชิด
ได้รายงานฝ่ายบริหารและผู้บริหารของหน่วยงานที่เกี่ยวข้องทราบเพื่อนำไปพิจารณาปรับปรุงแก้ไขการปฏิบัติงานให้มีประสิทธิผลยิ่งขึ้น

การสอบทานการควบคุมภายใน

คณะกรรมการตรวจสอบได้สอบทานงบการเงิน
ระบบการควบคุมภายในและการบริหารความเสี่ยงและการกำกับดูแลกิจการที่ดีของบริษัทฯ ในปี
2549 แล้วปรากฎว่าไม่พบสิ่งที่เป็นสาระหรือข้อบกพร่องที่สำคัญ และสรุปได้ว่าบริษัทฯ
มีระบบการควบคุมภายในที่มีประสิทธิผลเหมาะสมเพียงพอและติดตามควบคุมดูแลการดำเนินงานของบริษัทฯ
ให้สามารถป้องกันทรัพย์สินของบริษัทฯ
และบริษัทย่อยจากการที่ผู้บริหารนำไปใช้โดยมิชอบหรือโดยไม่มีอำนาจ
ซึ่งสอดคล้องกับความเห็นของผู้สอบบัญชีของบริษัทฯ ระบบการควบคุมภายในของบริษัทฯ
มีความเพียงพอและเหมาะสมที่จะสามารถป้องกันหรือลดความเสี่ยงที่อาจจะเกิดขึ้นได้

[]

[]